Finlands olympiske fortjenstkors

Finlands olympiske fortjenstkors (finsk: Suomen olympialainen ansioristi, svensk: Finlands olympiska förtjänstkors) er en finsk utmerkelse innstiftet i 1952 av president Juho Kusti Paasikivi i anledning av Sommer-OL i Helsingfors i 1952.«Finlands olympiska förtjänstkors och -medalj» , Uppslagsverket Finland, besøkt 16. juni 2012.

Inndeling
Finlands olympiske fortjenstkors er inndelt i to klasser:
1. klasse
2. klasse

I tilknytning til fortjenstkorset ble det innstiftet en medalje, kalt Finlands olympiske fortjenstmedalje (Finlands olympiska förtjänstmedalj, finsk: Suomen olympialainen ansiomitali'').

Insignier
Tegnet for Finlands olympiske fortjenstkors består av en hvitemaljert kors (stjerne) med fem utbøyde armer med innsvingninger ytterst og med kuler i spissene. I midten bærer korset de olympiske ringer. Over vinklene mellom korsarmene nederst er det plassert en finsk løve, lik den i Finlands riksvåpen. I de øvrige korsviklene finnes grankvister. Over korset er det plassert en skål med flammetunger.Poul Ohm Hieronymussen og Jørgen Lundø: Europæiske ordner i farver, København: Politikens forlag, 1966, s. 114. For 1. klasse er fortjenstkorset i forgylt sølv, for 2. klasse i sølv.  

Fortjenstmedaljen har fortjenstkorset preget som motiv på rund sølvmedalje.

De to klassene av fortjenstkorset er opphengt i bånd av forskjellig utforming: 1. klasse til å bære rundt halsen, 2. klasse til å bære i bånd på brystet. Medaljen er også opphengt i bånd til å bære på brystet. Både kors og medalje er opphengt i lyst blått bånd med smale hvite striper, tre i midten og én ved hver av kantene. Blått og hvitt er fargene i Finlands flagg.

Insigniene er utformet av Oskar Pihl.

Tildeling
Finlands olympiske fortjenstkors ble tildelt i forbindelse med de olympiske sommerleker i 1952 og var en engangsforeteelse. 1. klasse ble tildelt medlemmer av Den internasjonale olympiske komité, ledere for nasjonale olympiske komitéer og idrettsforbund og styremedlemmer i organisasjonskomitéen. 2. klasse ble tildelt personer med lavere status. Det ble utdelt 283 fortjenstkors i gull, hvorav 116 til finner, og 700 fortjenstkors i sølv, hvorav 508 til finner. Medaljen ble utdelt i et antall av 2000, der 1732 gikk til finner.Jani Tiainen: Suomen kunniamerkit. The orders, decorations and medals of Finland, Tammerfors: Apali, 2010, s. 290.

Norske mottagere
Kong Olav var blant mottagerne av 1. klasse av Finlands olympiske fortjenstkors.«Kong Olavs dekorasjoner», kongehuset.no, besøkt 16. juni 2012.

Referanser

Kategori:Finske utmerkelser
Kategori:Sommer-OL 1952
Kategori:Utmerkelser etablert i 1951